《浯溪》
宋代·吕本中

五月行人汗如雨，意绪昏昏杂尘土。浯溪一见中兴碑，便有清风濯烦暑。

中兴之业诚艰难，敢作汉武周宣看。纷然大历上元间，文恬武嬉主则孱。

但知追咎一禄山，袖手不作如旁观。天亦未使庸夫干，故生李郭在人间。

一时节士张许颜，其谁不知唐已安。道州落笔风雨寒，鲁公大书镇百蛮。

诃叱水怪摧神奸，有臣若此亡所叹。而不能使君心还，我来转岭逾千盘。

对此凛然清肺肝，想见群小遭讥弹。尔曹何心犹诞谩，至今怒发常冲冠。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。